Covid-19-samevatting: Trump gekap oor 'gevaarlike' navorsings­voorstelle | Maroela Media
Covid-19-samevatting: Trump gekap oor 'gevaarlike' navorsings­voorstelle
Pres. Donald Trump praat Donderdag by die inligtingsessie in Washington. (Foto: Alex Brandon, AP)
Die Amerikaanse president Donald Trump het onder skoot gekom nadat hy voorgestel het dat navorsing gedoen word oor die behandeling van die nuwe koronavirus deur moontlik ontsmettingsmiddel in die liggaam in te spuit.
Trump het dié voorstel Donderdag gedurende 'n inligtingsessie oor Covid-19 in Washington gemaak nadat 'n amptenaar gedurende die sessie verduidelik het dat die Amerikaanse regering nuwe navorsing doen oor hoe die virus op verskillende temperature, klimaattipes en oppervlakke reageer.
Die amptenaar het verduidelik dat sonlig en ontsmettingsmiddel bekend is daarvoor dat dit die virus doodmaak waarna Trump voorgestel het dat verdere navorsing gedoen word oor die UV-bestraling van Covid-19-pasiënte. Die president het gesê navorsing oor dié voorstelle klink "interessant".
"Miskien kan jy, miskien kan jy nie. Ek sê weer, miskien kan jy, miskien kan jy nie. Ek is nie 'n dokter nie. Ek is soos 'n persoon wat 'n goeie jy-weet-wat het," het Trump gesê terwyl hy na sy kop gewys het.
Dokters waarsku nou dat dié voorstelle uiters gevaarlik kan wees. "Hierdie idee van die inspuiting of inname van enige soort reinigingsproduk in die liggaam is onverantwoordelik en gevaarlik. Dit is 'n algemene metode wat mense gebruik wanneer hulle hulself wil doodmaak," het dr. Vin Gupta, 'n pulmonoloog, gesê.
Robert Reich, 'n professor in openbare beleid aan die Universiteit van Kalifornië in Berkeley en 'n voormalige arbeidsekretaris, het in reaksie op Twitter gesê: "Trump se inligtingsessies plaas die publiek se gesondheid in gevaar. Boikot die propaganda. Luister na die kundiges. En moenie ontsmettingsmiddel drink nie."
Die VSA het tans die meeste gevalle van die nuwe koronavirus aangemeld. Altesaam 886 709 mense in dié land het tot op hede positief getoets vir Covid-19. Meer as 50 000 pasiënte in die VSA het intussen weens die virus gesterf terwyl 85 922 herstel het.
Altesaam 2 726 849 bevestigde gevalle van Covid-19 en 191 090 sterftes weens die virus is tans in 210 lande aangemeld.
'n Leë Rooiplein in Moskou, Rusland. (Foto: Alexander Zemlianichenko, AP)
Rusland het Vrydag 5 849 nuwe gevalle van die koronavirus aangemeld. Die land het tot nou altesaam 68 622 bevestigde gevalle van Covid-19 aangemeld. Die land se dodetal staan op 615.
Sergei Sobyanin, burgemeester van Moskou, het nou gewaarsku dat dié streek se hospitale die risiko loop om binne drie tot vier weke te min beddens te hê indien infeksies volgens dié koers aangemeld word.
Buitelanders in Rusland sal vir die volgende twee maande nie gedeporteer word nie weens die uitbreking van die koronavirus in Rusland, het die land se ministerie van binnelandse sake Donderdag gesê.
Die Russiese ministerie van arbeid het nou ook beveel dat instansies vir geestesgesondheidsorg en ouetehuise hul inwoners en werknemers vir die volgende twee weke onder kwarantyn plaas om die koronavirus-uitbreking hok te slaan.
Botswana se president nie meer onder kwarantyn
Dr. Mokgweetsi Masisi, president van Botswana, en Slumber Tsogwane, die land se visepresident, is intussen uit kwarantyn vrygelaat.
Die presidensie van Botswana het in 'n verklaring gesê Masisi en Tsogwane is Donderdag vrygelaat nadat albei negatief vir Covid-19 getoets het. Lede van dié land se parlement is op 9 April vir 14 dae onder kwarantyn geplaas nadat 'n verpleegster wat 'n dag vroeër siftingstoetse by die parlement gedoen het, positief vir Covid-19 getoets is.
Dit is nie die eerste keer dat Masisi onder kwarantyn geplaas is nie. Die president is in Maart ook tuis onder kwarantyn geplaas nadat hy vanuit Namibië teruggekeer het.
Botswana het tot dusver 5 023 mense vir die koronavirus getoets van wie 22 positief getoets het. Die land het tot op hede een sterfte weens Covid-19 aangemeld.
Bronne: BBC, CNN, Moscow Times, ANA
Amerika Botswana Donald Trump In die nuus koronavirus Rusland
Die wêreld in foto's – 24 April 2020
Die wêreld in foto's – 23 April 2020
Die VSA, 'n land wat oorlog voer met hulleself. Kry die indruk dat indien iemand met 'n voorstel kom, sy opponente die teenoorgestelde rigting sal inslaan afgesien van die gevolge. Baie jammer.
Wat `n gevaarlike kombinasie, Don Tantrum Trump en die Covid 19 virus. Die perfekte storm!
Sy uitsprake is al klaar hier bewys. Het gelees dat daar klaar mense in die land is wat so desperaat vir alkohol is dat hulle die handreinigers begin drink het. Nou is dit 'n misdaad en kan jy tronk toe gaan as jy gevang word dit drink. So mnr Trump, jou teorie is klaar hier getoets. Ha, ha, ha!
Wat 'n spul paloekas! Trump kan skynbaar niks meer se nie of die klomp snowflakes beskuie hulself! In 'n tyd waar almal moet saam staan, byt hulle mekaar en verneder die een die ander sommer so in die publiek. Sies, skaam julle! Die president het nie gesê mense moet jik of Doom in hul are spuit nie, hy het gesê N-A-V-O-R-S-I-N-G moet gedoen word… Wat is malaria profilakte anders as gif? Maar dis beslis nie Doom nie!
Oh donald. No amount of disinfectant will help to get you on the right train. Anyhoo, do you really think people will go for that in your country? Obviously you have no idea what they think of you.